KOMMISSIONENS BESLUTNING af 28. februar 1997 om dyresundhedsbetingelser og model til sundhedscertifikater ved indførsel af kødprodukter fra tredjelande og om ophævelse af beslutning 91/449/EØF (EØS-relevant tekst) (97/221/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), senest ændret ved direktiv 96/91/EF (2), særlig artikel 21a og 22,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (3), senest ændret ved direktiv 96/90/EF (4), særlig artikel 10, stk. 2, litra c), og

ud fra følgende betragtninger:

Rådets direktiv 77/99/EØF (5), senest ændret ved direktiv 95/68/EF (6), definerer et kødprodukt ved at foreskrive mindste behandlingskrav;

Kommissionens beslutning 91/449/EF (7), senest ændret ved beslutning 96/92/EF (8), viser modellen til sundhedscertifikater i henseende til kødprodukter af kvæg, svin, heste, får og geder, der indføres fra tredjelande;

der bør fastsættes dyresundhedsbetingelser og modeller til sundhedscertifikater, der kræves ved indførsel af kødprodukter fremstillet af kød af opdrættet vildt, kød af tamkaniner og kød af vildtlevende vildt fra tredjelande;

de kategorier kødprodukter, der kan indføres fra tredjelande, er betinget af sundhedssituationen i det tredjeland eller de dele af et tredjeland, hvor fremstillingen sker; for at kunne indføres, må visse kødprodukter have gennemgået en særlig behandling;

der er givet en liste over de tredjelande, hvorfra medlemsstaterne indfører kødprodukter, i Kommissionens beslutning 97/222/EF (9);

dyresundhedsbetingelserne bør fastsættes ligesom det certifikat, der kræves ved indførsel af disse produkter fra det tilvirkende tredjeland; for at gøre EF-forskrifterne klarere og enklere vil det være rigtigt at samle de dyresundhedsmæssige betingelser og bestemmelser om udstedelse af sundhedscertifikat, der kræves ved indførsel af forskellige kategorier kødprodukter, i en enkelt tekst og at ophæve beslutning 91/449/EØF;

disse dyresundhedsbetingelser og bestemmelser om udstedelse af sundhedscertifikat gælder uden at berøre kravet om, at der skal være godkendt et testprogram for restkoncentrationer i vedkommende tredjeland efter Rådets beslutning 79/542/EØF (10), senest ændret ved Kommissionens beslutning 97/160/EF (11);

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I forbindelse med denne beslutning gælder følgende:

1) Definitionen af kødprodukter i artikel 2, litra a), i direktiv 77/99/EØF finder anvendelse.

2) Kød og kødprodukter, der anvendes til tilvirkning af kødprodukter, skal komme fra:

- tamfjerkræ af følgende arter: høns, kalkuner, perlehøns, gæs og ænder, eller

- husdyr af følgende arter: kvæg (herunder Bubalus bubalis, Bison bison), svin, får, geder og hovdyr, eller

- opdrættet vildt og tamkaniner som defineret i artikel 2, stk. 3, i Rådets direktiv 91/495/EØF (12) eller

- vildtlevende vildt som defineret i artikel 2, stk. 1, litra a), i Rådets direktiv 92/45/EØF (13).

Artikel 2

Medlemsstaterne tillader indførsel af kødprodukter

1) der kommer af de i artikel 1 omhandlede arter, og som

2) a) har oprindelse i tredjelande, som er opført på listen i del II i bilaget til beslutning 97/222/EF eller dele af tredjelande som defineret i samme bilags del I på nedenstående betingelser:

- kødprodukterne indeholder kød og/eller kødprodukter, der kommer fra en eller flere dyrearter, som kun har undergået en uspecifik behandling som fastsat i del IV i bilaget til beslutning 97/222/EF,

b) kødprodukterne har oprindelse i tredjelande, som er opført på listen i del II og III i bilaget til beslutning 97/222/EF, eller dele af tredjelande som defineret i samme bilags del I på en af nedenstående betingelser:

- kødprodukterne indeholder kød og/eller kødprodukter fra en enkelt dyreart og har mindst gennemgået den specifikke behandlingsordning, der kræves for kød af den pågældende art som fastsat i del IV i bilaget til beslutning 97/222/EF

- kødprodukterne indeholder fersk, delvis forarbejdet eller forarbejdet kød fra mere end en dyreart, og har efter blanding gennemgået en slutbehandling. Slutbehandlingen skal for en hvilken som helst af de indgående kødbestanddele mindst svare til den strengeste behandling, der er fastsat i del IV i beslutning 97/222/EF for kød af den pågældende art

- de endelige kødprodukter er tilvirket ved blanding af forudbehandlet kød fra mere end en dyreart, og den forudgående behandling, som hver indgående kødbestanddel har gennemgået, svarer mindst til den relevante behandling, der er fastsat i del IV i bilaget til beslutning 97/222/EF for kød af den pågældende art.

De i del IV i bilaget til beslutning 97/222/EF omhandlede behandlinger er de mindste acceptable forarbejdningsbetingelser af dyresundhedshensyn for kød af de pågældende dyrearter fra de angivne lande.

3) Fersk kød, der anvendes til tilvirkning af kødprodukter, skal opfylde de relevante dyre- og folkesundhedsbetingelser, som gælder ved indførsel af sådant kød til EF.

Artikel 3

De i artikel 2 omhandlede kødprodukter skal opfylde kravene i modellen til sundhedscertifikat, der er vist i bilaget. Certifikatet skal ledsage sendingen og være behørigt udfyldt og underskrevet af embedsdyrlægen.

Artikel 4

Beslutning 91/449/EØF ophæves.

Artikel 5

Denne beslutning finder anvendelse fra den 1. marts 1997.

Artikel 6

Denne beslutning er rettet til medlemsstaterne.

Udfærdiget i Bruxelles, den 28. februar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 302 af 31. 12. 1972, s. 28.

(2) EFT nr. L 13 af 16. 1. 1997, s. 26.

(3) EFT nr. L 62 af 15. 3. 1993, s. 49.

(4) EFT nr. L 13 af 16. 1. 1997, s. 24.

(5) EFT nr. L 26 af 31. 1. 1977, s. 85.

(6) EFT nr. L 332 af 30. 12. 1995, s. 10.

(7) EFT nr. L 240 af 29. 8. 1991, s. 28.

(8) EFT nr. L 21 af 27. 1. 1996, s. 71.

(9) Se side 39 i denne Tidende.

(10) EFT nr. L 146 af 14. 6. 1979, s. 15.

(11) EFT nr. L 62 af 4. 3. 1997, s. 39.

(12) EFT nr. L 268 af 24. 9. 1991, s. 41.

(13) EFT nr. L 268 af 14. 9. 1992, s. 35.

BILAG

>START GRAFIK>

MODEL TIL SUNDHEDSCERTIFIKAT FOR KØDPRODUKTER, DER SKAL SENDES TIL EF

>SLUT GRAFIK>